Ди къуэш республикэхэм
Сом мелард 1,8-рэ
Абхъаз. Cоциально-экономикэ зэдэлэжьэныгъэмкIэ Урысеймрэ Абхъазымрэ я правительствэхэм я комиссэм и VI зэIущIэ Сыхъум щекIуэкIащ. Абы иужькIэ журналистхэм яхуэза вице-премьер, УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэ Хлопонин Александр зэрыжиIамкIэ, Урысейм 2013 гъэм Абхъазым хуиутIыпщ дэIэпыкъуныгъэм сом мелард 1,8-кIэ хигъэхъуащ.
— ЗэIущIэм убзыхуауэ щытепсэлъыхьащ Абхъазым и социально-экономикэ зыужьыныгъэм тещIыхьа планым хагъэхьа ухуэныгъэхэмрэ зэгъэпэщыжыныгъэхэмрэ Iэмал имыIэу нэхъ псынщIэу зэфIэгъэкIын зэрыхуейм, — къыхигъэщащ Хлопониным. Абы зэрыжиIамкIэ, абхъаз лъэныкъуэм ищIыну объектхэм тещIыхьауэ мылъкуу хуаутIыпщыр сом мелуан 628-кIэ нэхъыбэ ящIыну унафэ къащтащ.
ЗекIуэхъу Увжыкъуэ и щIэиныр
Адыгей. Еджагъэшхуэ цIэрыIуэ ЗекIуэхъу Увжыкъуэ и фэеплъ щIэныгъэ-практикэ конференц Адыгейм Гуманитар къэхутэныгъэхэмкIэ и институтым щекIуэкIащ. Псэуажамэ, абы и ныбжьыр илъэс 85-рэ ирикъунут.
ЗекIуэхъу Увжыкъуэ къигъэна щIэныгъэ щIэиным конференцым щытепсэлъыхьащ. Абы и Iэдакъэ къыщIэкIащ щIэныгъэ тхыгъэхэр, монографиер, псалъалъэ зэмылIэужьыгъуэхэр игъэхьэзыращ, еджагъэшхуэ цIэрыIуэр адыгеибзэм елэжьащ. Ар дихьэхырт литературэм, зэдзэкIакIуэ лъэщт. «Си нур» уэрэд цIэрыIуэр зытхари аращ.
— Абы и Iуэху еплъыкIэр адрейхэм къащхьэщыкIырт, щIэныгъэм телэжьэнухэм дежкIэ абы и Iуэху бгъэдыхьэкIэр щапхъэщ, — жиIащ профессор Бырсыр Батырбий.
УЭРДОКЪУЭ Женя.
